section_heading: Flora i fauna
paragraph_text: U užoj okolici Taška i Bahtegana zabilježeno je najmanje 220 vrsta ptica. Među njima prevladavaju vodarice, osobito patke i karipski plamenci koje se tijekom zime nakupljaju u desecima tisuća. Ostale zastupljenije vrste ptica uključuju bijele rode, crne ibise, sive guske, utve i sive ždralove. Dalmatinski pelikan i pjegava patka također su redoviti gosti na Tašku, osobito za vrijeme visokih vodostaja. Veliki broj vodarica posjećuje jezero za vrijeme migracija, a među selice spadaju mala štijoka, vlastelica, modronoga sabljarka i bjelorepi vivak. Tijekom ljetnih mjeseci povremeno se pojavljuju i crna roda odnosno pustinjski sokol, a kroz zimu orao štekavac, eja močvarica, kraljevski orao i orao klokotaš. Usprkos ekološkim promjenama u obližnjim močvarama Kamdžana, područje od 10.000 ha i dalje pruža idealne uvjete za obitavanje raznim vrstama ptica vodarica poput bijelih roda, crnog ibisa i crnorepe muljače. Nova močvarna područja razvila su se uz dva kanala koja spajaju Kor i Tašk, a u njima se hrane patkarice koje uglavnom obitavaju nad jezerima.